Data: 2019.03.23-2019.03.27

Ugdomosios veiklos pavadinimas: ***Budinkim žemę gerais darbais***

Ugdymo uždaviniai :

* Tobulins socialinius ir gamtinius pažinimo įgūdžius
* Stebės augalus ir aiškinsis, kokią reikšmę turi jiems šviesa, vanduo ir skirtingas dirvožemis
* Tobulins sakytinę kalbą
* Stebės gamtą ir jos reiškinius

Kovo 20 dieną minima pasaulinė Žemės diena, o kovo 25 dieną- Gandrų sugrįžtuvės. Tad veiklos tema bus susieta su šiomis šventėmis, taip pažadinant vaikų poreikį geram darbui žemei, gamtai ir žmogui.

***Rekomenduojama veikla:***

* Inkilų švarinimo savaitė. Laukiant paukštelių neužtenka vien tik jais džiaugtis, bet jiems reikia parūpinti naujų inkilų, apžiūrėti senuosius, galbūt sutvarkyti ar vietoj jo įkelti naują inkilą.
* Priminkite, kaip vaikai gali prisijungti prie žemės švarinimo, gamtos išsaugojimo. Pažiūrėkite filmuką apie atliekų rūšiavimą. <https://www.youtube.com/watch?v=BQoEV-dBFuc>
* Nupieškite žemės gaublį. Aplikuokite nebenaudojamo žurnalo skiautelėmis, plėšant ar suspaudžiant į mažus rutuliukus. Žurnalas marga įvairiomis spalvomis, tad ir dėliojant ant žemės gaublio, parinkite ryškesnes pavasariškas spalvas ir kt.
* Aptarkite ir išmokite Z. Gaižauskaitės eilėraštį „ Po saulutės delnu“.

Po saulutės delnu

Spurda upeliukas

Keliasi iš miego

Rainas vabaliukas

Po saulutės delnu

Šnara žiemkentėliai

Ačiū, tau saulute,

Ačiū, kad prikėlei.

* Gandro lizdas. Kovo 25 dieną puiki proga paminėti šią dieną. Internete gausu filmų apie gandrus. Aptarkite jų išvaizdą, „kalbą“, kur jie gyvena ir kt. Sukurkite gandriukus iš vatos diskelių, naudokite spalvotą popierių ir kt. medžiagas, kokias turite namuose. <https://lt.stareyesforever.com/hobbi/45160-podelki-iz-vatnyh-diskov-svoimi-rukami.html>
* Sėklų daiginimas. Į stiklainius sudėkite vatą. Į vatą prikaišiojama pupų ir žirnių. Užpilkite vandens, kad vata sudrėktų, tačiau sėklos neturi mirkti vandenyje. Vaiką paskirkite už sėklų daiginimą t.y. drėgmės vatoje priežiūrą.
* Svogūnų laiškų auginimas. Galite daryti tiriamąjį variantą. Nupirkite 3 rūšių svogūnų po 2 vienetus. Vienus įsodinkite į dirvožemį, kitus- pamerkite į vandenį stiklainiuose. Vaikas galės palyginti, kur ir kuris svogūnas greičiau užauga, kelti klausimus, kas tai nulemia saulė, vanduo ar dirvožemis ir pan.
* Užduotis pratybose- daigelio kelias („PIKA“). Leiskite vaikams atrasti šią seką, argumentuokite ir užtvirtinkite.
* Vaikščiojant gamtoje kalbėkitės su vaikais apie tai, ką pastebite: paukščių gausą medžiuose, pirmuosius besikalančius lapelius ant šakelių ir kt. Papuoškite savo namus žibučių puokštele ar „kačiukų“ šakele.
* Lavinkite rankytę rašymo pratimais pratybų sąsiuviniuose ar tiesiog paprastuose linijų sąsiuviniuose rašykite spausdintinėmis raidėmis jiems žinomas raides po kelias eilutes.

Kiekvieną veiklos procesą pagrįskite namuose turimomis knygomis, enciklopedijomis, internete rasta vaizdine medžiaga. Užtvirtinkite žinias klausimais vaikams, kurie verčia mąstyti ir tobulinti sakytinę kalbą. Kuriant darbelius, linkiu lakios vaizduotės ir kruopštumo!